KIRJALLINEN KYSYMYS E-3960/00 esittäjä(t): Ioannis Averoff (PPE-DE) komissiolle. Direktiivillä 97/11/EY muutetun direktiivin 85/337/ETY täytäntöönpano ‐ Ipirosin Ioanninan lääni.



Virallinen lehti nro 187 E , 03/07/2001 s. 0091 - 0092



KIRJALLINEN KYSYMYS E-3960/00 esittäjä(t): Ioannis Averoff (PPE-DE) komissiolle (20. joulukuuta 2000) Aihe: Direktiivillä 97/11/EY muutetun direktiivin 85/337/ETY täytäntöönpano Ipirosin Ioanninan lääni Ioanninan läänin kaakkoisosassa toimiva vesivoimayhtiö, joka on Terna AE:n tytäryhtiö, suunnittelee neljän vesivoimalan rakentamista Tsumerkan alueelle, kulttuuriministeriön vuonna 1975 erityisen luonnonkauniiksi julistamien ja kulttuurihistoriallisesti arvokkaiden Kalaritesin, Sirakon ja Matsukin kylien väliin. Voimaloiden kapasiteetti olisi yhteensä 19,6 megawattia, ja niiden rakennushankkeiden talousarvio on 13 miljardia drakmaa. Kyseisten kolmen kunnan valtuustot ovat yksimielisesti ilmaisseet vastustavansa voimayhtiön suunnitelmia. Lisäksi kunnanvaltuustojen yksimielisistä päätöksistä huolimatta ja lääninhallituksen kantaa kysymättä asiasta vastaavat ympäristö-, kehitys- sekä maatalousministeriö hyväksyivät hankkeiden ympäristöarvioinnit edellä mainittujen tahojen kantoja huomioimatta kansallisen ja yhteisön lainsäädännön vastaisesti. Tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY(1) 6 artiklan 2 alakohdassa mainitaan selkeästi, että yleisöllä, jota hanke koskee, on oltava mahdollisuus ilmaista kantansa ennen hankkeen aloittamista. Lisäksi kyseisen direktiivin 8 artiklassa todetaan, että 5, 6 ja 7 artiklan mukaisesti saadut tiedot on otettava huomioon lupamenettelyssä. Jäsenvaltiot ovat velvollisia noudattamaan edellä mainittuja säädöksiä. 1. Mihin toimiin komissio on ryhtynyt varmistaakseen, että edellä mainittu direktiivi pannaan Kreikassa täytäntöön täsmällisesti, erityisesti kun on kyse sen 6 ja 8 artiklasta? Mitä komissio aikoo tehdä direktiivin noudattamatta jättämisen suhteen? 2. Jos komissio on jo havainnut ministeriöpäätöksellä 69269/5387/90 vuonna 1990 hyväksytyn direktiivin puutteellisen sisällyttämisen osaksi kansallista lainsäädäntöä, miksi se ei ole puuttunut asiaan viimeisten 10 vuoden aikana? Kuinka pitkälle direktiivin 97/11/EY(2) sisällyttäminen on edennyt? (1) EYVL L 175, 5.7.1985, s. 40. (2) EYVL L 73, 14.3.1997, s. 5. Margot Wallströmin komission puolesta antama vastaus (28. helmikuuta 2001) Komissiolla ei ole ollut tietoa parlamentin jäsenen mainitsemasta hankkeesta. Nyt saamiensa tietojen perusteella komissio pyytää Kreikan viranomaisilta lisätietoja kyseisestä hankkeesta suoritetusta ympäristövaikutusten arviointimenettelystä. Todettuaan Kreikan jättäneen toteuttamatta direktiivin 97/11/EY(1) voimaansaattamistoimenpiteet komissio aloitti rikkomisesta johtuvan menettelyn Kreikkaa vastaan ja vei asian Euroopan yhteisöjen tuomioistuimeen 11. lokakuuta 2000 (asia C-2000/374). Lisäksi komissio oli aloittanut rikkomisesta johtuvan menettelyn myös vuonna 1993, koska se katsoi, etteivät Kreikassa direktiivin 85/337/ETY(2) täytäntöönpanemiseksi toteutetut toimenpiteet olleet kyseisen direktiivin säännösten mukaisia. Komission oli kuitenkin tarkistettava menettelyn yhteydessä esittämiään väitteitä, koska Kreikan viranomaiset edistyivät direktiivin täytäntöönpanossa 1990-luvulla. Suorittamansa uudelleenarvioinnin perusteella komissio totesi, ettei eräitä Kreikan lainsäädännön osa-alueita ollut vieläkään saatettu edellä mainitun direktiivin säännösten mukaisiksi, minkä vuoksi komissio saattoi asian yhteisöjen tuomioistuimen käsiteltäväksi. (1) Neuvoston direktiivi 97/11/EY, annettu 3 päivänä maaliskuuta 1997, tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta, EYVL L 73, 14.3.1997. (2) Neuvoston direktiivi 85/337/ETY, annettu 27. kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista, EYVL L 175, 5.7.1985.